Konstruksie se vertroue laagste nóg | Netwerk24
Konstruksie se vertroue laagste nóg
Deur Nellie Brand-Jonker 26 Maart 2019 18:24
Die konstruksiebedryf se sakevertroue het in die eerste kwartaal tot sy laagste vlak nóg gedaal.
Die konstruksie by die Medupi-steenkoolkragstasie.
'n Peiling deur FNB en die Buro vir Ekonomiese Ondersoek toon dat die bedryf se vertroue in die kwartaal met agt punte tot tien punte geval het.
Volgens Siphamandla Mkhwanazi, 'n eiendomsekonoom van FNB, is 90% van die respondente wat aan die peiling deelgeneem het, ontevrede met die huidige saketoestande.
Die rede vir die val in vertroue is weens 'n verdere verlangsaming in die groei in aktiwiteite in die sektor, wat ook druk op winsgewendheid geplaas het.
Hy sê volgens Statistieke Suid-Afrika het die reële groei in die konstruksiebedryf met 1,1% jaar tot jaar verlangsaam in die vierde kwartaal, vanaf die groei van 2,3% in die derde kwartaal.
"Die peiling se resultaat dui aan dat die groei in die sektor in die eerste kwartaal steeds swak was."
Die peiling toon ook op kort tot medium termyn word voortgesette swak vraag verwag.
Mkhwanazi meen dit is nie verrassend dat die vooruitsig vir nuwe werk so negatief is nie, gegewe die stand van die staat se geldsake en die gevolglike daling in infrastruktuurbelegging deur die openbare sektor.
Hy glo ook nie die toename in werk wat in die onlangse amptelike syfers vir die private konstruksiesektor gesien is, is volhoubaar nie.
"Die resultate van die peiling stem ooreen met die verwikkeling wat twee weke gelede in die mark gesien is toe nog 'n groot konstruksiemaatskappy, Group Five, in sakeredding gegaan het. Siviele kontrakteurs sukkel werklik," sê hy.
Die indeks se maksimum punte is 100. 'n Punt van 50 dui daarop dat die respondente gelyk verdeel is tussen dié wat tevrede en dié wat ontevrede is.